Poul Sørensen (politiker)

Poul Sørensen (1904–1969) var en dansk politiker. Han var leder for Det Konservative Folkeparti fra 1958 til 1969, medlem av Folketinget og minister i to regjeringer i etterkrigstiden.

Liv og virke 
Han vokste opp i Roskilde, der faren var konservativ borgermester og branndirektør.

Han arbeidet først i næringslivet og kom inn i politikken gjennom Konservativ Ungdom. Han var en pragmatisk, sosialkonservativ politiker som la seg nært opp til daværende partileder John Christmas Møller. Sørensen ble ansatt som partisekretær, og under okkupasjonen ble han involvert i motstandsarbeid.

Poul Sørensen var innvalgt i Folketinget fra Københavns amtskrets fra 1941 til 1947, da han tapte gjenvalg, og på nytt fra Odense amtskrets fra 1950 til sin død i 1969.

Han var arbeids- og sosialminister i Erik Eriksens regjering fra 1950 til 1953 og ved siden av Aksel Møller den ledende konservative politikeren på denne tiden. Sørensen bygde ut sosialforsorgen, men det nære samarbeidet han utviklet til Venstre-statsministeren ble vel så viktig.

Da Aksel Møller døde i 1958, ble Sørensen formann i den konservative folketingsgruppen. I 1968 ble han innenriksminister i Hilmar Baunsgaards regjering og gjennomførte en kommunereform, men døde året etter.

Han giftet seg i 1957 med ukebladredaktøren Nele Topsøe (1915–2012).

Referanser 

Danske innenriksministre
Danske arbeidsministre
Danske sosialministre
Det Konservative Folkeparti-ministre
Folketingsmedlemmer fra Det Konservative Folkeparti